open-index/open-wikipedia-markdown huggingface dataset:
ארז הולץ

**ארז הולץ** (**Eres Holz**; נולד ב-26 בספטמבר 1977 ברחובות) הוא מלחין גרמני ממוצא ישראלי. הוא מתגורר בגרמניה מאז 2003.

## ביוגרפיה

בשנים 1998 עד 2002 למד הולץ קומפוזיציה עם ראובן סרוסי באוניברסיטת תל אביב.
2003-2011 למד הולץ קומפוזיציה עם הנספטר קיבורץ ומוזיקה אלקטרונית עם וולפגנג הייניגר בבית הספר הגבוה למוזיקה ע"ש הנס אייזלר בברלין, בה הוא גם מלמד מאז 2008 קומפוזיציה אלגוריתמית תוך שימת דגש על שפות התכנות OpenMusic ו-Common Music.

יצירותיו בוצעו בגרמניה, בשווייץ, בישראל, בספרד ובאוסטרליה בין היתר על ידי אנסמבל המאה ה-21, *Ensemble Adapter*, *[[אנסמבל מיתר]]*, Modern Art Sextet, *טריו נקסוס*, *Risonanze Erranti* ו - *Zafraan Ensemble* וכמו כן הוקלטו ושודרו בגרמניה.

משנת 2014 הולץ חבר באקדמיה למלחינים גרמנים (Akademie Deutscher Musikautoren)

בשנים 2015 עד 2018 היה חבר בוועדת השופטים למימון פרויקטים מוזיקליים אמנותיים של ארגון - Initiative neue Musik Berlin e.V.

בשנת 2020 מונה לחבר בוועדת השופטים של אגף האמנויות מטעם הסנאט של העיר ברלין.

אלבומו הכפול "Touching Universes" בהוצאת Neos היה מועמד בשנת 2023 לפרס Opus Klassik בשלוש קטגוריות: מלחין השנה, מוזיקה קאמרית ו- מוזיקה מודרנית. כמו כן זכה אלבומו לביקורות רבות משבחות בכתבי-עת שונים כגון:
Fono Forum, Neue Zeitschrift für Musik, Neue Musikzeitung ו- Positionen

## פרסים ומלגות
* בשנים 2005, 2008 ו-2010 זכה הולץ בפרסים לקומפוזיציה בתחרות על שם הנס אייזלר של רדיו גרמניה בברלין, המוקדשת לקומפוזיציה ולביצוע של מוזיקה בת זמננו.
* בשנת 2012 היה מועמד לפרס הקומפוזיציה הגרמני בקטגוריית "קידום מלחינים צעירים".
* בשנת 2012 זכה במלגת האמנויות הבינלאומית החצי שנתית של העיר פריז (Cité Internationale des Arts Paris).
* בשנים 2013, 2014 ו-2015 הוענקו לו מלגות קומפוזיציה מטעם ממשלת העיר ברלין.
* בשנת 2017 Composer in Residence של רדיו גרמניה (Deutschlandfunk).
* בשנת 2023 אלבומו הכפול "Touching Universes" בהוצאת Neos היה מועמד לפרס Opus Klassik בשלוש קטגוריות: מלחין השנה, מוזיקה קאמרית ו- מוזיקה מודרנית.

## מוזיקה

הולץ שואב את השראתו האומנותית מתחומים חוץ מוזיקליים שונים כמו פסיכולוגיה וקולנוע המטביעים חותם עמוק ביצירותיו:
יצירתו (2006/07) "LATAH" ל-15 נגנים ואלקטרוניקה נכתבה בהשראת ההפרעה הנפשית הנושאת אותו שם והאופיינית בין השאר למלזיה.
יצירתו (Weisse Wunden" (2008" לשלוש חצוצרות ולסרט וידאו מבוססת על קטעי טקסט מתוך המחזה "הנני דם" ("Je suis sang") מאת הבמאי הבלגי יאן פבר.
הולץ משלב השפעות חוץ-מוזיקליות עם עקרונות הלחנה אותם הוא מפתח בעזרת מודלים אלגוריתמיים, ומיישמם לעיתים בחומרה ניכרת. בנוסף לכך משתמש הולץ בצלילים אלקטרוניים בעלי אופי ארכאי, אותם הוא מנגד עם מחוות אינסטרומנטליות אקספרסיביות.

## מיצירותיו

## דיסקוגרפיה
* *Touching Universes* (2022), NEOS Music GmbH, EAN: 4260063122071
* *Klangrede* (2016), bastille musique, ASIN: B01N8XERA5
* *Denkklänge* (2013), ''Klang und Musik bei Walter Benjamin, Wilhelm Fink Verlag, 
## קישורים חיצוניים
* 

## הערות שוליים

קטגוריה:מלחינים ישראלים
קטגוריה:מלחינים ישראלים במוזיקה הקלאסית
קטגוריה:מלחינים מן המאה ה-20
קטגוריה:מוזיקה של המאה ה-20
קטגוריה:מלחיני מוזיקה אלקטרונית
קטגוריה:רחובות: אישים
קטגוריה:בוגרי אוניברסיטת תל אביב: מוזיקה
קטגוריה:ישראלים שהיגרו לגרמניה
קטגוריה:ישראלים שנולדו ב-1977
אן פריו

**אן פריו** (בצרפתית: ** Anne Parillaud**; נולדה ב-6 במאי 1960) היא שחקנית קולנוע צרפתייה. זוכת פרס סזאר על הופעתה במותחן הפעולה הצרפתי "ניקיטה".

## ביוגרפיה
פריו נולדה בפריז. ב-1989 התגלתה לראשונה לצידם של גדולי שחקני איטליה מרצ'לו מסטרויאני ומאסימו טרואיזי בסרט "מה השעה?".
התפרסמה בצרפת ובעולם בשנת 1990 במותחן הפעולה של לוק בסון "ניקיטה", בו שיחקה בתור הרוצחת השכירה ניקיטה, בתפקיד עליו זכתה בפרס סזאר.
לאחר הצלחתה בצרפת נסעה פריו לנסות את מזלה בתעשייה ההוליוודית.
ב-1992 שיחקה בסרט הערפדים "בלאדי מרי" בתור הערפדית המודרנית מרי.
ב-1998 שיחקה בדרמה התקופתית המבוססת על המיתוס "האיש במסכת הברזל" בתפקיד הדוכסית אן מאוסטריה.
ב-2004 השתתפה בסרטו של עמוס גיתאי "הארץ המובטחת".

לפריו בת מנישואיה הקצרים לבמאי והמפיק לוק בסון ושני בנים ממערכת היחסים שלה עם המפיק מארק אלן.
הייתה נשואה במשך חמש שנים למלחין הצרפתי ז'אן מישל ז'אר.

## פילמוגרפיה
* מלון חופשה (1978)
* מה השעה? (1989)
* ניקיטה (1990)
* בלאדי מרי (1992)
* מפת הלב האנושי (1993)
* שבוע ימים של טירוף חושים (1994)
* הגורל בכוכבים (1995)
* נערה מתה (1996)
* האיש במסכת הברזל (1998)
* תמונה מנופצת (1998)
* אחד על 4 (1999)
* סקס זה קומדיה (2002)
* הארץ המובטחת (2010)
* הגברת האחרונה (2007)
* התעלול שבסדין (2010)
* חובו של היום ללילה (2012)

## קישורים חיצוניים

קטגוריה:שחקניות קולנוע וטלוויזיה צרפתיות
קטגוריה:זוכי פרס סזאר
קטגוריה:זוכות פרס סזאר
קטגוריה:צרפתיות שנולדו ב-1960
קטגוריה:צרפתים שנולדו ב-1960
קארין כהן

**קארין כהן** (ידועה בשם **ליידי קייסי**) (נולדה ב-19 ביוני 1987) היא דוגמנית, שחקנית ושדרנית רדיו ישראלית.

## ביוגרפיה
נולדה בשם **קארין אבישג כהן** בעפולה, ישראל. בוגרת מסלול מצטיינים בתיכון אורט עפולה.

## קריירה
ב-2007 השתתפה כהן בתוכנית המציאות "הדוגמניות" בערוץ 10 והגיעה למקום השמיני מתוך 12 המתמודדות. כהן, העוסקת בדוגמנות עבור חברות אופנה שונות, בהמשך זכתה כהן בתואר "הישראלית הסקסית" לשנת 2010 וגברה על בר רפאלי, מורן אטיאס ועדי הימלבלוי בהצבעה שנערכה בקרב גולשי אתר mako.

כהן לקחה חלק בתוכנית "וייפאאוט ישראל" של ערוץ 10 ב-2011. כמו כן, היא הגישה לצדו של זוהר ישראל את תוכנית הרדיו "תחת שמי ים התיכון" ברדיו לב המדינה. כהן בנוסף הגישה פינה קבועה בתוכנית הבוקר של דנה רון, "הבוקר של דנה" בערוץ 2.

במסגרת עיסוקה כדוגמנית כיכבה כהן בקמפיינים רבים. בשנת 2011 הצטלמה לקמפיין עבור בושם הגברים "זיפו". בשנת 2012 הצטלמה כפרזנטורית לרשת נעלי "ג'וזף", וכן שימשה כפרזנטורית של שמלות כלה עבור המעצבת שלומית אזרד. באותה שנה הצטלמה למסע פרסום עבור קולקציית בגדי ים של רשת האופנה הישראלית "H&O".

בשנת 2013 השתתפה כהן כנמתחת ב"אמבוש" תוכנית המתיחות של עופר שכטר בערוץ 10, השתתפה בעונה השלישית של תוכנית השידוכים "דייט בחשיכה" בערוץ 2, וכן השתתפה יחד עם רוסלנה רודינה בשעשועון "כלוב הזהב" בערוץ 2 של רשת. במהלך אותה שנה, החלה לשחק בתפקיד ראשי בהצגת הילדים "הנסיכה קארין ותפוח הקסם" שעלתה בתיאטרון עתיד בהיר. בנוסף באותה שנה, שימשה כהן כפרזנטורית לצדה של רוסלנה רודינה, עבור קולקציית בגדי הקיץ של חברת האופנה "קלאב אופנה", וכן שימשה כפרזנטורית לבגדי ים עבור רשת האופנה "אקספוז". לאחר מכן, השתתפה כשופטת בשעשועון "תצחיק אותי" בערוץ 24.

ב-2014 שיחקה את שולי בסדרה "רמזור" בערוץ 2. בנוסף ב-2014, השתתפה בסדרת הדוקו-ריאליטי "בוליווד" של yes לצד גלית גיאת, עידן יניב, איציק כהן ואחרים.

נכון ל-2016, כהן מנהלת עסק לקוסמטיקה בבעלותה בארצות הברית.

## חיים אישיים
בשנים 2010–2011 הייתה נשואה לשחקן נירו לוי.

מאז 2015 היא מתגוררת בלוס אנג'לס שבארצות הברית עם בן זוגה, אבי רון, והיא אם לשתי בנות.

## קישורים חיצוניים

* 
* עכשיו זה סופי: קארין כהן ונירו לוי גרושים, באתר mako
* 
* אורית מרלין-רוזנצוייג, קארין כהן: "הייתי בטוחה שאני וניר זה לנצח", באתר Xnet,  4 בדצמבר 2011
* 
* 

## הערות שוליים

קטגוריה:דוגמניות ישראליות
קטגוריה:דוגמנים ישראלים
קטגוריה:מתחרות הדוגמניות
קטגוריה:משתתפי וייפאאוט ישראל
קטגוריה:שדרניות רדיו ישראליות
קטגוריה:שדרני רדיו ישראלים
קטגוריה:סגל רדיו לב המדינה
קטגוריה:שחקניות ישראליות
קטגוריה:שחקנים ישראלים
קטגוריה:שחקניות תיאטרון ישראליות
קטגוריה:שחקני תיאטרון ישראלים
קטגוריה:פרזנטוריות ישראליות
קטגוריה:פרזנטורים ישראלים
קטגוריה:בוגרי אורט עפולה
קטגוריה:מהגרות מישראל לארצות הברית
קטגוריה:מהגרים מישראל לארצות הברית
קטגוריה:ישראליות שנולדו ב-1987
קטגוריה:ישראלים שנולדו ב-1987
מוריאל ברברי

**מוריאל ברברי** (בצרפתית: **Muriel Barbery**; נולדה ב-28 במאי 1969) היא סופרת צרפתייה ופרופסור לפילוסופיה, עטורת פרסים על יצירותיה.

## ביוגרפיה
מוריאל ברברי נולדה בקזבלנקה שבמרוקו, ובהיותה בת חודשיים עברה עם הוריה לצרפת. למדה בתיכון לקנאל, התחילה ללמוד ב-The École Normale Supérieure Lettres et Sciences Humaines ב-1990 וקיבלה agrégation בפילוסופיה ב-1993. אחר-כך היא לימדה באוניברסיטת בורגון, בתיכון ובמכון להכשרת מורים בסן־לו.

## קריירה מקצועית
הרומן פרי עטה, "אלגנטיות של קיפוד", היה רב-מכר בצרפת במשך 30 שבועות ברציפות, והודפס מחדש 50 פעמים. עד למאי 2008, הוא מכר למעלה ממיליון עותקים. הרומן מספר על הדיירים בבניין מגורים קטן בפריז, ובמיוחד בשוערת האינטלקטואלית שלו, רנה, ובדייר יפני. היא ופאלומה, בת השתים עשרה האינטלקטואלית מאחת המשפחות בבניין, מספרות את הסיפור לסירוגין. הספר הוסרט ב-2009. רנה גם מופיעה בקצרה ברומן הראשון של ברברי, Une Gourmandise.

## פרסים בהם זכתה
**עבור ספרה Une gourmandise**
* 2000 - Prix du Meilleur livre de Littérature gourmande
* 2001 - פרס בכחוס-BSN

**עבור ספרה אלגנטיות של קיפוד**
* 2006 - פרס ז'ורז' ברסנס
* 2007 - פרס רוטרי הבינלאומי
* 2007 - הפרס הספרותי מטעם התאחדות חנויות הספרים הצרפתית
* 2007 - פרס הספריות
* 2007 - "פרס וִיוְר לִיבְר מטעם מועדון/אגודת הקוראים של ואל ד'יזר (רואן)
* 2007 - פרס הספרות של פסטיבל הסטודנטים באוניברסיטת דרום ברטאן
* 2007 - פרס הספרות של העיר קאן

## ספרים ותרגומים

* *Une Gourmandise*, Gallimard, 2000.
* *L'Élégance du hérisson*, Gallimard, 2006.

* ראה אור בעברית בשם **אלגנטיות של קיפוד**, תרגמה: שרון פרמינגר, הוצאת כתר 2009.
* **חיי השדונים**, תרגמה: לי עברון, הוצאת כתר, 2017.
***ורד אחד**, תרגמה: לי עברון, הוצאת כתר, 2021

## קישורים חיצוניים

* 
* 
* 

**על כתביה**:
* דן לחמן, על אלגנטיות של קיפוד, באתר אימגו, 17 ביוני 2009
* 
* 
* 
* 

## הערות שוליים

קטגוריה:סופרות צרפתיות
קטגוריה:פילוסופיות צרפתיות
קטגוריה:צרפתיות שנולדו ב-1969
קטגוריה:צרפתים שנולדו ב-1969
חגי ברגמן

**חגי ברגמן** (נולד ב-1952 בתל אביב) הוא חוקר מוח ורופא נוירולוג ישראלי, המכהן כפרופסור באוניברסיטה העברית. ברגמן נודע בעיקר בזכות עבודתו בחקר מחלת פרקינסון ובטיפולה, בין היתר בפיתוח טיפול הנודע בשם גירוי מוחי עמוק. חתן פרס ישראל לשנת ה'תשפ"ד (2024).

## קריירה
ברגמן הוא בוגר של ישיבת נתיב מאיר בירושלים. ברגמן סיים את לימודי הרפואה בטכניון ב-1984 ולא המשיך להתמחות כמקובל, ולאחר פוסט דוקטורט ראשון באוניברסיטה העברית בהנחייתו של משה אבלס יצא לפוסט דוקטורט שני בבולטימור. מונה למרצה באוניברסיטה העברית ב-1990. בעבודתו ניצל את הידע על אודות הבסיס העצבי למחלת פרקינסון - העדר דופמין בשל כשל בחומר השחור המהווה חלק מהגרעינים הבזליים ובעיקר הבנת המאזן הדופמינרגי של אלו, כדי לבצע הפחתה בפעילות המוגברת של הגרעין התת-תלמי. עבודה זו הביאה לטיפול בחולים על ידי גרייה חשמלית של גרעין זה באמצעות אלקטרודה קבועה. טיפול זה גורם להפסקת התסמינים של המחלה כאקינזיה, ברדיקינזיה ורעד, ובוצע עד היום במעל 250,000 חולים ברחבי העולם.

במסגרת עבודתו פרסם את מחקריו בערוצי תקשורת שונים ובכתבי עת מדעיים ובינלאומיים

## פרסים ומענקים
* פרס מיכאל ברונו לשנת 2003
* פרס רפפורט למצוינות בתחום המחקר הביו-רפואי לשנת 2013.
* פרס רוטשילד לשנת 2016.
* פרס בלומברג קק"ל למדען המצטיין 2017
* פרס אופזיין לחקר הפרקינסון ממרכז אדמונד ולילי ספרא למדעי המוח והפקולטה לרפואה 2021 יחד עם ד"ר אבנר טלר.
* מענק מחקר מהקרן הלאומית למדע, לקידום מחקר על הקשר בין הפרעות שינה לבין מחלות ניורולוגיות, כגון פרקינסון (האוניברסיטה העברית) 2022.
* ב-28 במרץ 2024 הוכרז כזוכה בפרס ישראל לשנת 2024 בחקר מדעי החיים.

## חיים אישיים
נשוי לרויטל, אב לארבעה. מתגורר בירושלים.

## קישורים חיצוניים

* חגי ברגמן, באתר המעבדה לחקר הגרעינים הבזליים
* חגי ברגמן, באתר הפקולטה לרפואה
* ברגמן באתר מרכז אדמונד ולילי ספרא למדעי המוח
* 

## הערות שוליים

קטגוריה:מדעני מוח ישראלים
קטגוריה:נוירולוגים ישראלים
קטגוריה:זוכי פרס ישראל למדעי החיים
קטגוריה:זוכי פרס ישראל לשנת 2024
קטגוריה:זוכי פרס רפפורט
קטגוריה:זוכי פרס רוטשילד
קטגוריה:זוכי פרס ברונו
קטגוריה:בעלי תואר דוקטור לרפואה מהטכניון - מכון טכנולוגי לישראל
קטגוריה:סגל האוניברסיטה העברית בירושלים: רפואה
קטגוריה:ישראלים שנולדו ב-1952
הורמון טרופי

**הורמון טרופי** הוא הורמון שיעדו הוא בלוטה אנדוקרינית, וגורמת ליעד להפריש הורמון אחר.

רוב ההורמונים הטרופיים מיוצרים על ידי האונה הקדמית של בלוטת יותרת המוח. אלו כוללים:
*הורמון אדרנוקורטיקוטרופי
*תירוטרופין - שולט בהפרשת תירוקסין על ידי בלוטת התריס
* הורמון מגרה זקיק - FSH
*הורמון מחלמן - LH
*הורמון גדילה - GH, בעל תפקיד משולב הכולל יעדים טרופיים ויעדים לא טרופיים

נוסף לכך, ההיפותלמוס מייצר הורמונים טרופיים השולטים בפעילות בלוטת יותרת המוח ובלוטת התריס משגרת את הורמון התירוקסין אל ההיפותלמוס, ועל כן נחשב גם הוא להורמון טרופי.

ההורמונים הטרופיים נתגלו על ידי ברנרד צונדק, אשר גילה בשנים 1925–1926 את ההורמונים הגונדוטרופיים המופרשים על ידי בלוטת יותרת המוח וגורמים לבגרות מינית. גילויו זה פתח את שדה המחקר של השליטה ההדדית של ההורמונים בגוף האדם.

## ראו גם
* הורמון טרופי (יותרת המוח)

## קישורים חיצוניים

קטגוריה:ערכים שבהם תבנית בריטניקה אינה מתאימה
קטגוריה:הורמונים
דוד אברהמסון

**דוד (הַרפּוֹ) אברהמסון** (1960 – י"ד בתשרי ה'תשע"א, 22 בספטמבר 2010) היה מוזיקאי-יוצר וזמר רוקנ'רול-קאנטרי ושחקן יהודי-אמריקאי.

## ביוגרפיה
אברהמסון נולד בסן פרנסיסקו לאב יהודי ואם שאינה יהודייה. נדד עם הוריו בדרכים וקלט מוזיקה דרום אמריקאית. הוא למד לנגן בגיטרה ומפוחית. הכינוי "הרפו" דבק בו מאחר שהוא ידע לנגן במומחיות במפוחית והשוו אותו לנגן מפוחית אמריקאי ידוע באותה התקופה בעל אותו השם. לאחר שאביו ואמו נפרדו בהיותו ילד, נטל אותו אביו ויחדיו הם נסעו בטרמפים מקליפורניה, דרך אירופה עד לישראל. אביו השאיר אותו בקיבוץ יטבתה והמשיך במסעותיו תוך שהוא מבקר את בנו לעיתים.

בהגיעו לגיל 13 חגג בר מצווה שלאחריה נודע לו מפי אביו שהוא לא יהודי על-פי ההלכה – מאחר שאמו גויה. הוא רצה להתגייר ופנה לבית הדין הרבני בירושלים אך לא השלים אז את תהליך הגיור.

אברהמסון נסע לארצות הברית, ושם היה זמר פאבים. התגייס ליחידה המיוחדת כוח דלתא בצבא ארצות הברית. בעת שירותו בצבא ארצות הברית במלחמת המפרץ הראשונה בעיראק התפעל מכך ש-39 טילי סקאד נפלו בישראל ואדם אחד נהרג – ואילו טיל אחד שנפל בערב הסעודית הרג כ-38 חיילים אמריקאים. הוא ראה בזה השגחה משמים על עם ישראל והיהודים, והחליט לחזור לארץ ולהשלים את תהליך הגיור. הוא התגייר בבית דינו של הרב מרדכי אליהו. לאחר מכן התקרב לחסידות חב"ד ולימד בישיבת "מעיינות" בירושלים.

אברהמסון נפטר בגיל 50 מהתקף לב בערב חג הסוכות (י"ד בתשרי) ה'תשע"א בביתו שבתקוע.

### כמוזיקאי
בתחילת דרכו במוזיקה היהודית הוא היה חבר בלהקת רבע לשבע, שם גם הלחין וביצע את הלהיט "אהבת ישראל".

לאחר תקופה הוא פרש מהלהקה והקים להקה בשם "הרפו והנשמות". לאחר כשנה הלהקה התפרקה, ודוד המשיך את דרכו בהופעות ובאירועים.

### כשחקן
בשנת 2003 שיחק בסדרה הישיבה, סדרת דוקו בהפקת ערוץ 10 על ישיבה תיכונית בכפר הרואה.

כמו כן השתתף כשחקן ראשי בסרטיו של יהודה גרובייס "האוצר מסיני" (2006), וסדרת הסרטים "הלהקה", בה מסופר על להקת "הרפו והנשמות" שהתפרקה.

## ראו גם
* רבע לשבע

## קישורים חיצוניים

## הערות שוליים

קטגוריה:זמרים חסידיים
קטגוריה:גרים
קטגוריה:ישראלים ילידי ארצות הברית
קטגוריה:מוזיקאים ישראלים
קטגוריה:שחקני קולנוע וטלוויזיה ישראלים
קטגוריה:חסידי חב"ד
קטגוריה:נגני מפוחית פה
קטגוריה:שחקני קולנוע חרדי
קטגוריה:ישראלים שנולדו ב-1960
קטגוריה:ישראלים שנפטרו ב-2010
פסל הלבלר היושב

**פסל הלבלר היושב** או **פסל הסופר היושב** הוא פסל אבן גיר שהתגלה ב-1850 בסקארה שבמצרים. הפסל מהווה דוגמה לסוגת פסלי לבלרים יושבים שהיו מקובלים באמנות המצרית העתיקה. הפסל מתוארך, לא בוודאות, לתקופת השושלת הרביעית של מצרים (2620–2500 לפנה"ס) ומוצג כיום במוזיאון הלובר בפריז. הדמות נטורליסטית מאוד בהשוואה לפסלים ייצוגיים אחרים שנוצרו באותה תקופה.

## תיאור הפסל וחשיבותו
הפסל עשוי אבן גיר צבועה בגובה של כ־54 ס"מ, ומתאר אדם לבוש בחצאית לבנה, בתנוחת ישיבה ברגליים משוכלות. בידו השמאלית מחזיק על ברכיו מגילת פפירוס, וימינו בתנוחה של אחיזת כלי כתיבה, שלא שרד. מבטו עירני ומרוחק, ועיניו עשויות מינרל לבן עם קריסטל שקוף כאישונים. פטמותיו עשויות שיבוץ עץ. רגליו כוללות שלוש אצבעות בלבד. פרטי הפסל ריאליסטיים ונטורליסטיים בצורה יוצאת דופן, לרבות הצבעים השונים שבהן צבוע הפסל.

אצבעות ידיו וציפורניו מפוסלים בדייקנות ובפרטי-פרטים. גופו חזק ורחב אך רפוי בשל תנוחת הכתיבה (וניתן להשוות את שרירי הגב המתוחים מול קפלי השומן של הבטן והחזה). פניו של האיש גלויות, נסוכה עליהן הבעת ערנות ועניין ומבטן חד ומלא חיים. מבט חד זה הושג באמצעות עיצוב העיניים תוך שילוב של אבני מינרל מחוררות במקומם של האישונים. החלק הלבן של העין עשוי זכוכית לבנה והיא ממוסגרת בשני פסי נחושת צבועה.

החל מתקופת השושלת הרביעית החלו להציב בקבריהם פסלי סופרים כחפץ פולחני; בהמשך, הוצבו בקברים פסל של בעל הספר בדמות סופר, מתוך תפיסת הסופר כפקיד האידיאלי.

תפקידו של הלבלר במצרים העתיקה היה תפקיד רם דרג בהיררכיה המדינית ובחצר הפרעה. המשרה הייתה שמורה לאישים ממשפחת המלך והעוסק בה נגע בניהול הממלכה, תיעוד אירועים, כתיבת מכתבים, יצירת קשרים מדיניים, קשרי מסחר חוץ ופנים, וטיפול בענייני דת בקברים ובמקדשים.

## גילוי הפסל
הפסל התגלה ב-19 בנובמבר 1850 בחפירה ארכאולוגית שערך אוגוסט מארייט בסקארה. המקום המדויק בו נמצא הפסל אינו ידוע.

## גלריה

קובץ:Seated Scribe Full.jpg
קובץ:The Seated Scribe, Louvre 13 September 2017 002.jpg
קובץ:The seated scribe-E 3023-IMG 4284-gradient.jpg
קובץ:The seated scribe-E 3023-IMG 4273-gradient.jpg
קובץ:The seated scribe-E 3023-IMG 4280-gradient.jpg
קובץ:Louvre-antiquites-egyptiennes-p1020382.jpg
קובץ:Les mains du scribe (202898934).jpg


## ראו גם
* ממלכת מצרים הקדומה

## קישורים חיצוניים

* דף תיאור הפסל, באתר מוזיאון הלובר
* מצגת אינטראקטיבית על הפסל, אתר מוזיאון הלובר
* דף הפסל, באתר אוספי מוזיאון הלובר, כולל ביבליוגרפיה נרחבת
* דף הפסל, באתר ערכי מורשת עולמיים
* דף הפסל, באתר מוזיאון מצרים
* פסל הלבלר היושב, באתר אנציקלופדית אאוריקה

## הערות שוליים

קטגוריה:מצרים העתיקה
קטגוריה:פסלים (יצירות)
קטגוריה:מוזיאון הלובר: פסלים
קטגוריה:מוזיאון הלובר: עתיקות
סמל איי הבתולה של ארצות הברית

**החותם של איי הבתולה של ארצות הברית** או **סמל איי הבתולה של ארצות הברית** (באנגלית:** Seal of the United States Virgin Islands**) הוא סמלם של איי הבתולה, קבוצת איים בים הקריבי המהווים שטח חסות של ארצות הברית. 

בסמל מופיעה מפת האיים, כאשר בה מופיעים האיים העיקריים: סנט קרואה, סנט ג'ון וסנט תומאס בצבע ירוק על רקע כחול.

בכל אחד מהאיים מופיע סמל המייצג את האי:
* באי סנט תומאס, במיקומה של בירת המדינה, שארלוט אמאלי, מופיע ציור של מבנה ולצידו דגל ארצות הברית המסמל את שליטת ארצות הברית באיים, ודגל דנמרק המסמל את שליטת דנמרק באיים עד שנת 1917, עת היו חלק ממושבת איי הודו הדנים. דגל דנמרק מצוי בחצי התורן, על מנת לסמל שמדובר בשליטה בעבר (למעשה הדגל מורד לחצי התורן, במטרה לסמל את העברת השליטה באיים בין דנמרק לארצות הברית).
* על המפה, במיקומו של האי סנט קרואה מופיעה טחנת רוח להפקת קנה סוכר, בשל היות אי זה המרכז החקלאי שהיווה בעבר את עיקר כלכלת האיים.
* על המפה, במיקומו של האי סנט ג'ון מופיעים מבנים הרוסים המסמלים את הריסות אנברג - אתר היסטורי המסמל את התקוממות העבדים באי.
* הספינה שבין האיים, בסמוך לאי סנט תומאס, מסמלת את חשיבות הסחר לאיים, ואת גילוי האיים על ידי כריסטופר קולומבוס.

במרכז הסמל מופיעה ירגזי, הציפור הלאומית של האיים, היושבת על ענף ארז צהוב - הצמח הלאומי של האיים.

בתחתית הסמל מופיעה מגילת קלף ועליה מוטו האיים: "מאוחדים בגאווה ובתקווה" (United in Pride and Hope). סביב הסמל מופיע הכיתוב "ממשלת איי הבתולה של ארצות הברית", על רקע צהוב, המסמל את מזג האוויר הקיצי באיים.

סמל זה נכנס לתוקפו ב-1 בינואר 1991 והחליף סמל קודם שהיה זהה לדגל האיים. הסמל עוצב על ידי מיץ' דייוויס (Mitch Davis), תושב האיים, ונבחר מבין 33 הצעות שהוגשו.

## ראו גם
* דגל איי הבתולה של ארצות הברית

## קישורים חיצוניים

* 

איי הבתולה

קטגוריה:איי הבתולה של ארצות הברית: סמלים
קטגוריה:ארז בתרבות
קטגוריה:ציפורי שיר בתרבות
ריקו שירזי

**אריה (ריקו) שירזי** (נולד ב־1962 בנתניה) הוא עבריין המוגדר על ידי משטרת ישראל כראש ארגון פשיעה. בצעירותו היה כדורגלן מקצועי אשר שיחק בקבוצת הכדורגל מכבי נתניה.

## ביוגרפיה
שירזי נולד ב־1962 בנתניה לאב שהיה מנהל של תחנת דלק, ולאם עקרת בית. בצעירותו היה שחקן כדורגל (בתפקיד בלם) בקבוצות מכבי נתניה, שירת בצה"ל כשקמיסט. שירזי נאלץ לפרוש ממשחק הכדורגל עקב פציעה בברך. אחד משלושת אחיו הוא שחקן העבר בכדורגל שלמה שירזי.
### עיסוק בפלילים
במהלך השנים נעצר שירזי על ידי משטרת ישראל על רקע מגוון חשדות, ביניהם השלכת רימון רסס לעבר ביתו של איש העסקים אהרון שקד שבבעלותו אתר אינטרנט להימורים ב-2006, ושותפות במעילה בבנק למסחר, אך לא הוגשו נגדו כתבי אישום בפרשות אלו. במשפט אחר שהתנהל נגדו על רקע גביית חובות נידון שירזי במסגרת עסקת טיעון ל־7 חודשי מאסר. בדיונים בבית המשפט משנת 2011 עלה כי שירזי היה מיודד עם רפי חיים-קדושים והם פעלו יחד בתחום ההלוואות בשוק האפור.

שירזי הורשע במהלך השנים במגוון עבירות: העלבת עובד ציבור, תקיפה הגורמת חבלה, היזק לרכוש במזיד, הפרעה לשוטר במילוי תפקידו, זיוף, קבלת דבר במרמה והתחזות במטרה להונות.

ב-7 בדצמבר 2015 נגזרו עליו שמונה שנות מאסר בפועל בגין עבירות מס בהן הורשע. לפי כתב האישום שירזי ואחרים הוציאו חשבוניות פיקטיביות בישראל על סך של למעלה מ-25 מיליון שקלים. כמו כן, יוחסו לשירזי עבירות של הלבנת הון ביותר מ-14 מיליון שקלים וחצי.

בנו שי שהיה אף הוא עבריין מורשע, נרצח ב-7 במאי 2016 כאשר נורה למוות מאופנוע חולף. היורה, מיכאל לוי, המסוכסך עם אנשיו של שירזי, נעצר לאחר מכן והורשע בהריגה, ונגזרו עליו 24 שנות מאסר.

בשנת 2017 הורשע בסיוע להריגה של העבריין גיא יחזקאל ב-2003, וקשירת קשר לניסיון חיסול של אסי אבוטבול ב-2004. הוא נידון ל-9 שנות מאסר. בית המשפט קבע שאת שנות המאסר ירצה במקביל למאסרו בגין הלבנת הון, ועל כן הוא צפוי להשתחרר בשנת 2024.

## קישורים חיצוניים
*
*

## הערות שוליים

קטגוריה:מורשעים בפגיעה בעובד ציבור בישראל
קטגוריה:ישראל: פשע מאורגן
קטגוריה:כדורגלנים ישראלים
קטגוריה:בלמי כדורגל ישראלים
קטגוריה:כדורגלני מכבי נתניה
קטגוריה:נתניה: כדורגלנים
קטגוריה:ישראלים שנולדו ב-1962
סמל וושינגטון די. סי.

[שמאל|ממוזער|250px|סמלי מדינות ארצות הברית נכון לשנת [1876, כפי שמופיע בספריית הקונגרס. ההבדל המרכזי בין הסמל משנה זו לסמל בן ימינו הוא שבמקום בו הופיע פסלה של אלת החירות, מופיע כיום ג'ורג' וושינגטון.]]
**ה[[חותם]] הגדול של [[וושינגטון די. סי.|מחוז קולומביה]]** או **סמל מחוז קולומביה** הוא סמלם הן של המחוז, והן של בירת ארצות הברית וושינגטון די. סי..

הסמל מציג את אלת הצדק מניחה זר על פסלו של ג'ורג' וושינגטון. על הסמל מופיע המוטו של המחוז, בלטינית: "צדק לכל" (JUSTITIA OMNIBUS), השנה 1871 – שנת ייסוד המחוז במתכונתו הנוכחית. ברקע הסמל מופיע מבנה קפיטול ארצות הברית (בניין מושבו של הקונגרס של ארצות הברית), בימין הסמל, ורכבת הנוסעת על גשר רכבת תחת שמש זורחת, בשמאלו.

סמל זה החליף את הסמל המקורי, בו הניחה אלת הצדק את הזר על פסלה של אלת החרות שניצב בראש בניין הקפיטול.

## ראו גם
* דגל וושינגטון די. סי.

וושינגטון
קטגוריה:עיט בתרבות
דררה אלכסנדרונית

**דררה אלכסנדרונית** או **דררה רבה** (שם מדעי: *Psittacula eupatria*), הוא מין בסדרת התוכאים השייך למשפחת הדרראים. המין נקרא על שמו של אלכסנדר הגדול, שלו יוחס ייבוא של פרטי דררה אלכסנדרונית מפנג'אב למספר אזורים במזרח התיכון ובאירופה, שם גודלו אצל בני אצולה.

אורכה של הדררה האלכסנדרונית מגיע ל־60 סנטימטרים, משקלה ל-250 גרם ומוטת הכנפיים 19–22 סנטימטרים. גופה מכוסה בגוונים של ירוק עם כתמים אדומים באזור הכתפיים. לזכרים הבוגרים יש טבעת שחורה בתחתית הלחיים ופס ורוד על העורף. הדררה ניזונה בעיקר מפירות.

לדררות האלכסנדרוניות תוחלת חיים ממוצעת של עד 30 שנים.

## קישורים חיצוניים

## הערות שוליים

קטגוריה:טקסונים שתוארו בידי קארולוס לינאוס
קטגוריה:דררות
קטגוריה:מיני בעלי חיים פולשים בישראל
קטגוריה:בעלי חיים שתוארו ב-1766
קטגוריה:הודו: עופות
קטגוריה:קמבודיה: עופות
קטגוריה:תאילנד: עופות
קטגוריה:עופות יערות הגשם של דרום-מזרח אסיה
קטגוריה:ארץ ישראל: תוכאים
וולפגנג הייניגר

**וולפגנג הייניגר** (בגרמנית: **Wolfgang Heiniger**; נולד בשנת 1964 בבזל) הוא מלחין שווייצרי ופרופסור למוזיקה אלקטרו אקוסטית באקדמיה למוזיקה על שם הנס אייזלר בברלין.

## קורות חייו ופועלו

הייניגר למד כלי-הקשה, מוזיקה אלקטרו אקוסטית וקומפוזיציה בבזל ובאוניברסיטת סטנפורד. תומאס קסלר היה אחד ממוריו. בין השנים 1995 ו-2003 כיהן כראש החוג לעיצוב סאונד באקדמיה למוזיקה בבזל. מאז 2003 הוא פרופסור לקומפוזיציה אינטר-מדיאלית באקדמיה למוזיקה על שם הנס אייזלר בברלין.

הייניגר הקים אנסמבלים שונים למוזיקה אלקטרונית כגון

Basel Electric Art Messengers,
European Powerbook Orchestra
כמו כן ארגן פסטיבלים רבים בין היתר
Echt!Zeit, Tage für Neue Musik Rümlingen.
יצירותיו המשלבות לרוב אלמנטים תיאטרליים אינטראקטיביים ומכילות שימוש במערכות חיישנים וכלים אלקטרו-אקוסטיים זוכות לביצועים רבים על ידי הרכבים שונים בין היתר:
musikFabrik Nordrhein-Westfalen,
Ensemble mosaik Berlin
ו Ensemble Phoenix Basel.
פועלו של הייניגר הוא גם בתחום הבימאות-סאונד (מגרמנית:"Klangregisseur") וביצוע של מוזיקה אלקטרונית בהפקות שונות באירופה, אסיה ואמריקה.

## מיצירותיו

## קישורים חיצוניים
* דף הבית של המלחין
* קורות חייו של וולפגנג הייניגר באתר האינטרנט של האקדמיה למוזיקה על שם הנס אייזלר בברלין

קטגוריה:מלחינים שווייצרים
קטגוריה:מלחינים מן המאה ה-20
קטגוריה:מוזיקה של המאה ה-20
קטגוריה:מלחיני מוזיקה אלקטרונית
קטגוריה:שווייצרים שנולדו ב-1964
כרמי ברינג'ר

**כרמי ברינג'ר** (באנגלית: **Beringer Vineyards**), הוא יקב גדול השוכן בסנט הלנה, קליפורניה.

כרמי ברינג'ר נוסד ב-1875 והוא "היקב הפעיל הוותיק ביותר בעמק הנאפה". זהו היקב הראשון שהציע סיורים לציבור ב-1934, בעקבות ביטולה של תקופת היובש. ב-1939, הזמינו ברינג'ר את הבאים לתערוכה הבינלאומית של שער הזהב לבקר ביקב והשתמשו במפות מודפסות לקידום מכירות שעליהן הודפס המשפט "כל הדרכים מובילות לברינג'ר". היקב גם הזמין לביקור כוכבים הוליוודיים בכללם קלארק גייבל, צ'ארלס לוטון וקרול לומברד. מבצעי קידום מכירות ראשוניים אלה נחשבים ללידתה של תיירות היין שעליה מתבססת כיום חלק ניכר מכלכלתה של עמק הנאפה.

השם ברינג'ר והיקב עצמו נמכרו בידי משפחת ברינג'ר לחברת נסטלה ב-1971, והם מכרו את היקב ב-1996. הוא היה בבעלות קבוצת פוסטרס' בשנים 2000–2011. נכון ל-2011, היקב הוא בבעלות Treasury Wine Estates.

## קישורים חיצוניים

* 
* קווין קורטני, "פרק חדש נקרא על-שמו של 'אבי תיירות היין'", napavalleyregister.com, 26 במאי 2005
* פיטר סינטון, "מבשלת פוסטרס' רכשה את ברינג'ר", San Francisco Chronicle

קטגוריה:ארצות הברית: תעשייה
קטגוריה:קליפורניה
קטגוריה:יקבים
הסעודה האחרונה (תצלום)

[שמאל|ממוזער|350px|[הסעודה האחרונה (ציור)|הציור של לאונרדו דה וינצ'י, אליו מתייחסת היצירה]]
"**ללא כותרת**" הוא שמו הרשמי של התצלום המכונה "**הסעודה האחרונה**", אחד התצלומים המפורסמים ביותר של הצלם הישראלי עדי נס ואחת היצירות הידועות ביותר באמנות הישראלית המודרנית. בתצלום מוצגת קבוצת חיילי צה"ל המבוימת בהעמדה המזכירה את הציור "הסעודה האחרונה" מאת הצייר לאונרדו דה וינצ'י. עותקים של היצירה נמצאים כיום במוזיאון ישראל בירושלים ובמוזיאון סן דייגו לאמנות שבסן דייגו.

ב-16 במרץ 2005 נמכר הצילום ב-102,000 דולר במכירה פומבית. ב-27 בפברואר 2007 נמכר הצילום בשנית, הפעם ב-264,000 דולר, ובכך שבר נס את שיא התמחור על צילום ישראלי. ב-17 בדצמבר 2013 נמכרה היצירה ב-377 אלף דולר, כשהוא שובר את השיא הקודם, ויחד עמו את שיא המחיר לצילום ישראלי ולאמן ישראלי בן-זמננו.

## תיאור היצירה
הסעודה האחרונה של ישו, שהייתה כנראה סעודת סדר פסח בהשתתפות ישו ותלמידיו, היא נושאם של ציורים רבים של ציירים שונים. אחת התמונות המפורסמות ביותר של הסעודה האחרונה היא יצירתו של לאונרדו דה וינצ'י, המתארת את הסעודה האחרונה עצמה. התמונה צוירה על קיר הרפקטוריום במנזר הדומיניקני בכנסיית סנטה מריה דלה גרציה במילאנו.

עדי נס שחזר את העמדת הדמויות ביצירתו של דה וינצ'י, אך תוך שימוש בדוגמנים הלבושים כחיילי צה"ל ויצירת מצג של ארוחת ערב בשרית בבסיס צבאי בדרום הארץ.

בדומה ליצירתו של דה וינצ'י, דמותו של ישו ממוקמת במרכז היצירה. עדי נס רומז על הקשר בין החייל היושב במרכז יצירתו לבין ישו בכך שסביב ראשו של החייל ישנה מעין הילה או כתר עשוי קוצים - תוך רמיזה לצליבת ישו ולכך שהוא הולבש כתר קוצים במהלכה. הילה או כתר זה נוצרים על ידי העמדת שיח קוצני ברקע היצירה, הנראה דרך חלון החדר בו נערכת הארוחה, כך שהשיח הקוצני מופיע בדיוק מאחורי ראשו של החייל.

השימוש בכלי אוכל בשריים צבאיים מרמז על המשמעות של הסעודה בנצרות, בה מיוחסים אכילת הלחם לאכילת בשרו של ישו, ושתיית היין לשתיית דמו.

הבדל עיקרי בין שתי היצירות הוא מיקומו של יהודה איש קריות. בשתי היצירות מקובצים השליחים בקבוצות של שלוש, אולם בעוד שביצירתו של דה וינצ'י יהודה איש קריות ממוקם באחת הקבוצות (קבוצה הצופה לעבר ישו), ביצירתו של עדי נס ממוקם יהודה איש קריות בנפרד מיתר השליחים, כשהוא ניצב בצדה השמאלי של התמונה. בכך למעשה חורג נס ממספר האנשים המקובל - במקום 13 נוכחים בארוחה, ביצירתו של נס 14 משתתפים.

הבדל מרכזי נוסף הוא בהתייחסות הדמויות לדמותו של ישו. בעוד שאצל דה וינצ'י כל הדמויות מתייחסות לדמותו של ישו (דה וינצ'י תיאר את הרגע בו האשים ישו את תלמידיו בכך שאחד מהם יבגוד בו בהמשך הלילה, ועל פניהן של הדמויות ניתן לראות את תדהמתם), ביצירתו של נס קבוצות השליחים מדברות בינן לבין עצמן, בלי קשר עין או התייחסות גופנית לדמותו של ישו, המביטה קדימה לעבר הצופה בתמונה; היחיד המביט לעבר דמותו של ישו הוא החייל המגלם את דמותו של יהודה איש קריות.

## ביקורת
טל סלוצקר כתב על היצירה חודשיים לאחר טבח שבעה באוקטובר: 

## קישורים חיצוניים
* 
* עמוד היצירה באתר מוזיאון ישראל
* "**זה האיש**, ישו באמנות הישראלית", תערוכה במוזיאון ישראל, מדריך קולי לתצלום, 2017
* 

## הערות שוליים

קטגוריה:תצלומים בישראל
קטגוריה:עדי נס: צילומים
קטגוריה:צה"ל בתרבות ובאמנות

קטגוריה:הסעודה האחרונה
קטגוריה:ישו בתרבות ובאמנות
אדוארד סטאפורד, הדוכס השלישי מבקינגהאם

**אדוארד סטאפורד, הדוכס השלישי מבקינגהאם** (באנגלית: **Edward Stafford, 3rd Duke of Buckingham**; 3 בפברואר 1478 - 17 במאי 1521) אביר הבירית היה אציל אנגלי בחצר הנרי השביעי, מלך אנגליה והנרי השמיני, מלך אנגליה. הוצא להורג על ידי הנרי השמיני בחשד בגידה.

## תולדות חייו
אדוארד סטאפורד היה בנו של הנרי סטאפורד, הדוכס השני מבקינגהאם, איש מפתח בחצר ריצ'רד השלישי, שהוצא להורג בעקבות מרידה במלכות ב-1483 וממשפחתו נשללו זכויות המעמד. כיוון שבקינגהאם היה בן-דוד של אליזבת מיורק, רעייתו של הנרי השביעי, מלך אנגליה (ואמו של הנרי השמיני), הוחזרו לו עם עלייתו של הנרי השביעי לשלטון תואר האצולה והזכויות. 

ב-1495 הוכתר בקינגהאם כאביר הבירית והחל למלא שורת תפקידים בחצר הנרי השביעי והנרי השמיני אחריו. הוא היה לורד סטיוארט (שר בכיר במועצה המלכותית) ונשא את כתר המלך בעת ההכתרה ב-1509. ב-1510 גילה בקינגהאם שהמלך מנהל רומן עם אחותו, אן הייסטינגס, שהייתה נשואה באותה עת.

בשל קשר-דמו של בקינגהאם לאריסטוקרטיה הישנה (הוא היה נצר לבית פלנטג'נט הוותיק בעוד בית טיודור, אליו השתייך הנרי, היה בית מלוכה חדש ובלתי מקובל על ידי חלקים מן האצולה הוותיקה) נפל חשדו של הנרי השמיני על בקינגהאם כמי שמבקש לחתור תחתיו. ייתכן שידם של תומאס וולזי או תומאס קרומוול כיוונה את חשדותיו של המלך והיו מספר ניסיונות לבסס זאת, כולל מחזהו של ויליאם שייקספיר הנרי השמיני. במהלך 1520 חקר המלך עדויות בנוגע לבגידה שתכנן בקינגהאם כביכול ובאפריל 1521 השליך אותו למצודת לונדון. בקינגהאם נשפט על ידי 17 אנשי אצולה והוצא להורג כבוגד במלכות בגבעת מצודת לונדון. אחד האישים שטענו כנגד הוצאתו להורג על סמך עדויות קלושות היה תומאס מור.

ב-31 ביולי 1523 במסגרת החלטה של הפרלמנט הבריטי זוכה בקינגהאם מכל חשד ושמו טוהר.

## בתרבות
* כאמור, דמות במחזהו של ויליאם שייקספיר, "הנרי השמיני".
* בסדרת הטלוויזיה שושלת טיודור גילם את דמותו סטיבן ודינגטון.

## לקריאה נוספת

* Harris, Barbara (1986). **Edward Stafford: Third Duke of Buckingham, 1478-1521**. Stanford University Press. .
* Rawcliffe, Carole. **The Staffords, Earls of Stafford and Dukes of Buckingham 1394–1521**. Cambridge University Press, 1978.


## קישורים חיצוניים

* ביוגרפיה של אדוארד סטאפורד, דוכס בקינגהאם 
* ערך במסד נתוני האצולה (במרכז הדף), 
* 

קטגוריה:אישים בחצר הנרי השמיני
קטגוריה:אישים שהוצאו להורג במצודת לונדון
קטגוריה:דוכסי בקינגהאם
קטגוריה:מסדר הבירית: אבירים וגבירות
קטגוריה:דמויות ביצירות שייקספיר
קטגוריה:ולשים
קטגוריה:אישים שהוצאו להורג בעריפת ראש
קטגוריה:ילידי 1478
קטגוריה:נפטרים ב-1521
כדור הארץ החלול

[ממוזער|250px|תיאור סכמטי של ה[מודל (מדע)|מודל של האלי]]
[250px|ממוזער|ה[מודל (מדע)|מודל המיוחס בטעות לאוילר]]
**כדור הארץ החלול** היא היפותזה הגורסת כי כדור הארץ הוא חלול כולו או מכיל בתוכו חלל פנימי גדול. היפותזה זו לא מגובה בראיות תצפיתיות ומדענים מודרניים אינם מתייחסים אליה. ההבנה המודרנית של מבנה כדור הארץ גרמה לקהילה המדעית לזנוח לחלוטין את הרעיון החל מהמאה ה-18. הרעיון של כדור הארץ החלול מצוי בפולקלור של עמים שונים, בספרות מדע בדיוני ובתאוריות קשר.

## התפתחות התאוריה
הראשון שהגה מודל מדעי של כדור הארץ חלול היה האסטרונום אדמונד האלי. האלי הציע שייתכן שבתוך כדור הארץ יש כמה קליפות כדוריות חלולות המוכלות זו בתוך זו וגז ממלא את החללים ביניהם. כל קליפה פנימית מסתובבת באופן עצמאי ויש לה קטבים מגנטיים משלה. המודל של האלי נועד לפתור סטיות לא מוסברות בשדה המגנטי של כדור הארץ.

ישנה טענה נפוצה שלאונרד אוילר הגה מודל של כדור הארץ חלול, כשבפנים כדור הארץ ישנה שמש פנימית במרכז וישנו עולם שלם המתקיים בחלקו הפנימי של קליפת כדור הארץ. עוד נטען שבקטבים ישנם פתחים המאפשרים מעבר בין העולמות הפנימי והחיצוני. אולם, אין שום רמז למודל שכזה בכתביו של אוילר, ואוילר אף הניח שכדור הארץ מלא מבפנים בחישובים שביצע. ייתכן שהמקור לטעות בפרשנות שגויה של ניסוי מחשבתי אודותיו כתב אוילר, שעסק בשאלה מה היה קורה אילו היה נחפר פיר מקצה אחד של כדור הארץ, דרך המרכז, עד לקצה השני.

הספר "מסע לבטן האדמה" של הסופר הצרפתי ז'ול ורן, מתאר מסע למרכז כדור הארץ ומציג למעשה עולם בדיוני בו כדור הארץ אכן חלול.

בסדרת הספרים "מנהרות" מאת רודריק גורדון מופיעים עולמות שונים בבטן האדמה, כגון עיר שלמה בשם "המושבה" המתקיימת מתחת ללונדון, ועולם בעל שמש נוספת שאינה שוקעת לעולם עמוק בתוך מרכז כדור הארץ, בדומה למודל של אוילר.

## תאוריות קשר
גם בתחילת המאה ה-21 קיימת תיאורית קשר הטוענת לזיוף נתונים והסתרת מידע על ידי ממשלות וסוכנויות חלל. גרסאות שונות של תאוריית הקונספירציה מציגות רעיונות כגון ציוויליזציה מפותחת החיה בחלקו הפנימי של כדור הארץ, קיומה של שמש פנימית ואפשרות לכניסה לחלקו הפנימי של כוכב הלכת דרך הקוטב הצפוני. חלק מביאים כמקור מסמכים כביכול מהרייך השלישי שמוכיחים לטענתם קיום של ידע על החלק הפנימי של כדור הארץ ואף טוענים לטבע חלול של כוכבי לכת וירחים אחרים במערכת השמש. חלק מקשרים תאוריה זו אף לספר הזוהר. יש המכנים את העולם התת-קרקעי בשם אגרתה וטוענים לקיום מידע מוסתר מהציבור שנפוץ באינטרנט. חלק מהתאוריות מציגות מספר כניסות נסתרות לכדור הארץ הפנימי.

בשנת 2016 פורסם סרטון ביוטיוב הטוען כי נאס"א שיבשה את התמונות של כדור הארץ והעלימה מהן פתח ענק שנמצא ליד הקוטב הצפוני. הסרטון הפך לסרטון ויראלי.

## ראו גם
* מודל הארץ ככדור
* אגודת הארץ השטוחה
* שינוי קטבי כדור הארץ

## קישורים חיצוניים

* Euler and the Hollow Earth: Fact or Fiction?
* 
* 
* 
* 

## הערות שוליים

קטגוריה:כדור הארץ
קטגוריה:תאוריות מדעיות ארכאיות
קטגוריה:תאוריות קשר
צ'ארלס וינטרס

ממוזער|מצבתו של וינטרס בירושלים
[שמאל|ממוזער|150px|מפציצי [B-17 מבצר מעופף|B-17 בטיסה]]
**צ'ארלס תומפסון וינטרס** (באנגלית: **Charles "Charlie" Thompson Winters**; 10 בפברואר 1913 - 30 באוקטובר 1984) היה איש עסקים אמריקני שעזר לישראל במלחמת העצמאות. לבקשת ידידו אל שווימר, וינטרס עזר להבריח לישראל שלושה מפציצים כבדים מסוג B-17 שהיוו את טייסת 69 של חיל האוויר הישראלי ותרמו לניצחון ישראל במלחמה. וינטרס נשפט והורשע בהפרת חוקי הנייטרליות של ארצות הברית, ונדון לקנס של 5,000$ ולמאסר של שנה וחצי. בשנת 2008 קיבל חנינה לאחר המוות מאת הנשיא ג'ורג' בוש הבן.

קבור בבית הקברות הבינלאומי של האגודה המשיחית השליחית בירושלים.

## קישורים חיצוניים
* 
* 

קטגוריה:אמריקאים ילידי מסצ'וסטס
קטגוריה:ברוקליין (מסצ'וסטס): אישים
קטגוריה:חיל האוויר הישראלי במלחמת העצמאות
קטגוריה:מקבלי חנינה לאחר מותם
קטגוריה:מקבלי חנינה מנשיא ארצות הברית
קטגוריה:אישים הקבורים בבית הקברות הבינלאומי של האגודה המשיחית השליחית
קטגוריה:אמריקאים שנולדו ב-1913
קטגוריה:אמריקאים שנפטרו ב-1984
רומן שירוקוב

**רומן ניקולאייביץ' שירוקוב** (ברוסית: **Роман Николаевич Широков**, נולד ב-6 ביולי 1981 בדדובסק, רוסיה) הוא כדורגלן עבר רוסי ועסקן ספורט.

בפברואר 2018 מונה למנהל הספורטיבי של קבוצת הכדורגל חימקי, אך פוטר בתום עונה אחת.

## תארים

## קישורים חיצוניים

* סטטיסטיקות ופרופיל באתר התאחדות הכדורגל הרוסית 
* פרופיל באתר נבחרת רוסיה בכדורגל  

קטגוריה:כדורגלנים רוסים
קטגוריה:קשרי כדורגל רוסים
קטגוריה:כדורגלני מועדון הכדורגל מוסקבה
קטגוריה:כדורגלני סאטורן
קטגוריה:כדורגלני רובין קאזאן
קטגוריה:כדורגלני חימקי
קטגוריה:כדורגלני זניט סנקט פטרבורג
קטגוריה:כדורגלני קרסנודאר
קטגוריה:כדורגלני ספרטק מוסקבה
קטגוריה:כדורגלני צסק"א מוסקבה
קטגוריה:כדורגלני נבחרת רוסיה
קטגוריה:כדורגלני יורו 2008
קטגוריה:כדורגלני יורו 2012
קטגוריה:כדורגלני יורו 2016
קטגוריה:סגל Match TV
קטגוריה:רוסים שנולדו ב-1981
דיולה (תואר)

**דְיוּלה**, **ד'יולה** או **גיוּלה** (בהונגרית: **Gyula**, במקורות פוגשים גם את הצורות **Yula, Gula, Gila**) היה, לפי כרוניקות מוסלמיות וביזנטיות, תואר של מנהיגים צבאיים של שבטי המדיארים (הונגרים) במאה ה-9–10. ה"דיולה" היה השני מבחינת המעמד הרשמי אחרי הדוכס הגדול לעומת ה"קֶנְדֶה" (Kende), המנהיג הרוחני. השלישי בחשיבותו היה ההרקה.

מקור המילה אינו ידוע. יש סבורים כי השתמשו במלה דומה בשפות טורקיות.

## ה"דיולה" במאה ה-9
האזכור הראשון של התואר "דיולה" קיים אצל הכרוניקונים הפרסים אחמד אבן רוסתה וגרדיזי בסביבות שנת 870. לפי עדויות אלה, בראש שבטי ההונגרים עמדו זוג של מנהיגים: הקנדה או קינדה (kende או künde), המנהיג הרשמי והרוחני, בעוד שבפועל הפיקוד נמצא בידי המנהיג הצבאי בקרוי "דיולה". ייתכן כי מנהיגות דו-ראשית מסוג זה (דיארכיה) הייתה קיימת בחאנות של הכוזרים (החאזארים).

לדברי הכרוניקון הערבי, "המג'ארים (כלומר ההונגרים) הם גזע של טורקים ומנהיגם רוכב יחד עם פרשים 20,000 במספר. מנהיגם נקרא קינדה (קנדה), אבל זהו רק תואר סמלי, מפני ששם האדם הממלא בפועל את תפקיד המלך נקרא ג'ילה (ג'ולה) וכל המג'ארים מצייתים לג'ולה שלהם בעל ענייני מלחמה והגנה."

גרדיזי כתב: "המג'ארים האלה הם סוג של טורקים. מנהיגם רוכב יחד עם 20,000 פרשים. מנהיגם זה נקרא קינדה. זהו התואר של הגדול שבמלכיהם. ולאותו מנהיג הממנה את הפקידים הם קוראים לו ג'ולה. מה שהג'ולה אומר לעשות, המג'ארים מבצעים."

## ה"דיולה" במאה ה-10–11
אחרי פלישת ההונגרים לאגן הקרפטים בסביבות 896, התואר "דיולה" מצוין בספר "על ניהול האימפריה" (בלטינית: *De administrando imperio*) מאת הקיסר הביזנטי קונסטנטינוס השביעי פורפירוגנטוס, שמאשר כי בסביבות שנת 950 ה"גילה" היה אחד משני הקצינים שעזרו למנהיג של שבטי ההונגרים. לכל שבט גם כן היה מנהיג משלו. לדבריו, '"להונגרים יש מנהיג ראשון שהוא הנסיך היורש מבית ארפאד, בעוד לשניים האחרים, ה"גילה" וה"קרחאס" (ככל הנראה: קארא-חאן) יש מעמד של שופטים. ולכל שבט יש נסיך." ואחר כן, הוא מוסיף: "הקרחאס בולצוס הוא בן של הקרחאס קאליס, וקרחאס הוא שם פרטי, אבל קרחאס הוא תואר כמו גילה, שהוא מעל הקרחאס". 

הכרוניקון יואנס סקיליצס, שחי במחצית השנייה של המאה ה-11, סיפר על ההטבלה לנצרות בקונסטנטינופול של מנהיג הונגרי בשם דיולה באמצע המאה ה-10. לפי סקיליצס, דיולה הקפיד על האמונה החדשה ולקח איתו בישוף מיסיונרי בשם היירותאוס. מידע דומה נמסר גם ממקורות סלאביים.

קטגוריה:הונגריה: היסטוריה
קטגוריה:הונגרים
קטגוריה:רומניה: היסטוריה
דלתואידה

ממוזער|יצירת דלתואידה
**דלתואידה** היא צורה גאומטרית המתארת את מסלולה של נקודה קבועה על גבי מעגל המתגלגל (ללא החלקה) בתוך מעגל אחר בעל רדיוס גדול פי 3. בהגדרה אחרת, דלתואידה היא היפוציקלואיד בעל k=3. אורך העקום הוא פי 16 מרדיוס המעגל שיצר אותה, והשטח הכלוא מתחתיה הוא פי 2 משטח המעגל **המסתובב**.

בקואורדינטות קרטזיות ניתן להציג את הדלתואידה כעקומה פרמטרית:
:x=2r\cos(t)+r\cos(2t) \,
:y=2r\sin(t)-r\sin(2t)\,

## ראו גם
*ציקלואידה
*קרדיואידה
*אסטרואידה

## קישורים חיצוניים

* 

קטגוריה:עקומות
קטגוריה:מעגל
ישראל טויסיג

רבי **ישראל טויסיג**, **הבית ישראל ממאטרסדארף** (תרמ"ט, 1889 – ו' בתשרי תשכ"ח, 10 באוקטובר 1967) היה רב ופוסק בעיר מאטערסדארף אוסטריה אונגריה לאחר המלחמה עלה ירושלים, רבן של מאה שערים ובתי אונגרין.

## ביוגרפיה
נולד בפאפא שבהונגריה, להינדל ודוד יששכר טויסיג. נישא לקרובת משפחתו חיה הנלה, בתו של הרב יוסף פרסבורגר, ראב"ד העיר מטרסדורף ומחבר הספר "תפארת יוסף" (נפטר בשנת תרפ"ד). לאחר נישואיו התגורר כעשרים וחמש שנה במטרסדארף בסמוך לחותנו.

לאחר האנשלוס עלה עם בני קהילתו לארץ ישראל והתיישב בבתי אונגרין בירושלים. אחיו נהרגו בשואה. במשך שנים רבות כיהן כרבה של בתי אונגרין וכמו"ץ של העדה החרדית.

בנו שמעיה נפטר בחייו, והוא הוציא לזכרו את הקונטרס "בית שמעיה". בשנת תשכ"א נפטרה אשתו.

נפטר בו' בתשרי תשכ"ח ונטמן בהר המנוחות בירושלים.

## ספריו
***בית ישראל השלם** – על התורה וסוגיות הש"ס
* **[[הגדה של פסח]]** עם פירוש **בית ישראל**, תש"ל
## לקריאה נוספת
* **תפארת ישראל** – בתוך הקונטרס **תפארת מטרסדורף** מאת יהודה זבולון קליטניק

## קישורים חיצוניים
* 

## הערות שוליים

קטגוריה:אנשי העלייה החמישית
קטגוריה:ישראלים ילידי הונגריה
קטגוריה:יהודים הקבורים בהר המנוחות
קטגוריה:ירושלים: רבני שכונות
קטגוריה:פרשני הגדה של פסח
קטגוריה:רבני העדה החרדית
קטגוריה:בתי אונגרין: אישים
קטגוריה:ישראלים שנולדו ב-1889
קטגוריה:ישראלים שנפטרו ב-1967
דמברטון אוקס

שמאל|ממוזער|200px|המדרגות המוליכות לגינה בדמברטון אוקס
**דמברטון אוקס** (באנגלית: **Dumbarton Oaks**) הוא השם המקובל לספריית ואוסף המחקר דמברטון אוקס (**Dumbarton Oaks Research Library and Collection**), השוכנת במבנה היסטורי בג'ורג'טאון, וושינגטון די. סי..

המכון מנוהל בידי חבר הנאמנים של אוניברסיטת הרווארד. מייסדיו, רוברט וודס בליס (1962-1875) ואשתו מילפרד בארנס בליס (1969-1879), מסרו את הנכס לידי האוניברסיטה ב-1940. מכון המחקר שקם כתוצאה מהעיזבון מוקדש לתמיכה במחקרים בתחומים של האימפריה הביזנטית, של התקופה הפרה-קולומביאנית, וללימודים של אדריכלות נוף; בעיקר באמצעות מענקי מחקר, כנסים, תערוכות ופרסומים. דמברטון אוקס גם פותחת את גניה ואוספי המוזיאון שלה בפני הציבור ומארחת הרצאות לקהל הרחב וסדרת קונצרטים.

## קישורים חיצוניים

* 

* אתר ספריית ואוסף המחקר דמברטון אוקס
* אתר המוזאיקה של דמברטון אוקס
* גן חלוקי האבן דמברטון אוקס

קטגוריה:ערכים שבהם תבנית בריטניקה אינה מתאימה
קטגוריה:ארצות הברית: אתרים היסטוריים לאומיים
קטגוריה:ארצות הברית: חינוך
קטגוריה:ארצות הברית: ספריות
קטגוריה:וושינגטון די. סי.: מבנים
קטגוריה:וושינגטון די. סי.: מוזיאונים
קטגוריה:ג'ורג'טאון (שכונה)
אסטרואידה

שמאל|ממוזער|250px|יצירת אסטרואידה בציור מתואר עבור a=1
**אסטרואיד** הוא צורה גאומטרית המתארת את מסלולה של נקודה קבועה על גבי מעגל המתגלגל (ללא החלקה) בתוך מעגל אחר בעל רדיוס גדול פי 4 מרדיוס המעגל הפנימי. בהגדרה אחרת, אסטרואיד הוא היפוציקלואיד בעל k=4. אורך העקום הוא פי 6 מרדיוס המעגל הגדול, והשטח הכלוא מתחתיו הוא \frac{3}{8}  משטח המעגל הגדול.

בקואורדינטות קרטזיות ניתן להציג אסטרואיד כעקומה:
:x^{2/3} + y^{2/3} =a^{2/3} 

250px|שמאל|ממוזער|המחשת אסטרואיד

## ראו גם
*ציקלואידה
*דלתואידה
*קרדיואידה

## קישורים חיצוניים

* 

קטגוריה:עקומות
קטגוריה:מעגל
קרדיואידה

שמאל|ממוזער|מסגרת|יצירת קרדיואידה
[ממוזער|החלק הגדול והבולט ביותר ב[קבוצת מנדלברוט נקרא הקרדיואידה הראשית, וצורתו הגאומטרית היא קרדיואידה.]]
**קרדיואידה** (ע"פ האקדמיה, **לְבָבוֹן**) היא צורה גאומטרית המתארת את מסלולה של נקודה קבועה על גבי מעגל המתגלגל (ללא החלקה) סביב מעגל אחר בעל רדיוס זהה. אורך העקומה הוא פי 16 מרדיוס המעגל שיצר אותה, והשטח הכלוא בתוכה הוא פי שישה משטח המעגל. מקור השם הלועזי במילה היוונית ללב –  קרדיו, עקב צורת העקומה, המזכירה לב.

בקואורדינטות קרטזיות ניתן להציג את הקרדיואידה כעקומה פרמטרית:
: \ x = r( 2\cos t - \cos 2t)
: \ y = r( 2\sin t - \sin 2t)

## ראו גם
*ציקלואידה
*דלתואידה
*אסטרואידה

## קישורים חיצוניים

* 

## הערות שוליים

קטגוריה:עקומות
קטגוריה:מעגל
משה יחיאל אלימלך רבינוביץ מלברטוב

רבי **משה יחיאל אלימלך רבינוביץ** (תרנ"ה, 1895 - כ"ז בסיוון תש"א, 22 ביוני 1941) היה האדמו"ר מלברטוב מגזע ביאלא. נרצח בשואה.

## תולדותיו
נולד בפרצובה לרבי נתן דוד מפרצובה וללאה בתו של רבי יחיאל יעקב מקוזניץ. בשנת תרע"ב התחתן עם חיה מרים בת דודו רבי ישראל מגרודז'יסק. נולדו להם שלושה ילדים: יצחק, חיים ורייזל (נרצחה בשואה בגיל 8).

בז' בשבט תר"צ נפטר אביו בעיר שדליץ. רבי משה יחיאל מונה תחתיו לאדמו"ר ועבר לגור בלברטוב.

למרות היותו בן אחר בן לאדמו"רי בית פשיסחא, מנהגיו היו בנוסח בית קוז'ניץ. בשנה הראשונה להנהגתו האריך בטישים ובתורות. לאחר כשנה שינה את הנהגתו ומאז לא היו לו זמנים קבועים לעריכת שולחנות, הוא לא ערך מדי שבת ולפעמים ערך גם באמצע השבוע. אפילו לסעודה שלישית היה מאחר מאוד לפעמים ולפעמים נכנס בחורף לטיש מספר שעות לאחר יציאת השבת.

על חסידיו נמנה רבי אברהם שמעון הלוי אנגל-הורוביץ ('רבי שימעלע זשעליחאווער') משגיח ישיבת חכמי לובלין שהיה מבוגר ממנו בעשרים שנה. הוא שלח בחורים מהישיבה לרבי מלברטוב ונסע אליו בעצמו.

## לקריאה נוספת
*מנדל פייקאז', **חסידות פולין : מגמות רעיוניות בין שתי המלחמות ובגזרות ת"ש-תש"ה ("השואה")**, מוסד ביאליק, ירושלים תש"ן, עמ' 120–121 
*הרב ד"ר יצחק אלפסי, **החסידות מדור לדור : חלק ראשון - מהבעש"ט ועד לדור החמישי**, "מכון דעת יוסף", ירושלים תשנ"ה, עמ' 297 
*הרב ד"ר אלפסי (עורך: ד"ר יצחק רפאל), **אנציקלופדיה לחסידות : אישים : כרך שלישי (אותיות כ-ת)**, מוסד הרב קוק, ירושלים תשס"ה (2004) עמ' שנ"ב
*אוי לאלו שמלבינים פני אדם ואומרים שדורשים בכבוד שמים, מאת רבי משה יחיאל אלימלך רבינוביץ הי”ד, אתר **תורתך לא שכחתי**.

## קישורים חיצוניים
* 

קטגוריה:אדמו"רי ביאלא
קטגוריה:רבנים פולנים
קטגוריה:אדמו"רים שנספו בשואה
משה
קטגוריה:אסירים במחנה הריכוז אושוויץ
קטגוריה:אסירים במחנה הריכוז בוכנוואלד
קטגוריה:פולנים שנולדו ב-1895
קטגוריה:פולנים שנפטרו ב-1941
ישראל ברודי

הרב, סר **ישראל ברודי** (10 במאי 1895 ניוקאסל - 20 בפברואר 1979) היה הרב הראשי של בריטניה וחבר העמים הבריטי בין השנים 1948–1965.

## קורות חייו
ישראל ברודי נולד לאהרן ברודי בניוקאסל שעל נהר טיין, באנגליה והתחנך בהתחלה במכללת רד'רפורד בעיר הולדתו. לאחר מכן למד במכללה יהודית Jews' College ובקולג' האוניברסיטאי של לונדון. בהמשך למד בבייליול קולג', אוניברסיטת אוקספורד. בשנת 1917 התגייס לחיל האוויר המלכותי ושימש כרב צבאי עד סוף מלחמת העולם.

בשנת 1921 עבד בשרותי הרווחה של האיסט אנד הלונדוני עד שנסע לאוסטרליה.
בעת ביקור הרב הראשי של בריטניה, ג'וזף הרץ, באוסטרליה, הוחלט למנות את הרב ברודי לרב הקהילה האורתודוקסית Melbourne Hebrew Congregation במלבורן. הוא שרת קהילה זו בשנים 1923–1937. באותה תקופה פעל גם במסגרת החוגים הציונים באוסטרליה ונבחר ליושב ראש הראשון של הפדרציה הציונית של אוסטרליה וניו זילנד שקמה בשנת 1927 על מנת לתאם פעילויות המועצות הציוניות הממלכתיות של אוסטרליה בחסות סר ג'ון מונש.

בעת שהותו באוסטרליה היה פעיל הרב ברודי גם בעיתונות היהודית (כחבר במערכת ה-Australian Jewish Herald). החל משנת 1933 והצטרף לבונים חופשיים בלשכת הדוכס מססקס מס. 48 תחת חסות הלשכה הגדולה של ויקטוריה. בהמשך הצטרף ל"לשכת המחקר ויקטוריה" מס.218 והיה למגיסטר שלה. בשנת 1935 עבר לצ'פטר קולינגווד והיה ל-Past Grand Chaplain של הלשכה הגדולה ויקטוריה. בראש הקהילה של בית הכנסת החדש של מלבורן, ניהל הקמת בית מדרש גדול ליד בית הכנסת. באפריל 1937 החליט לחזור לאנגליה.
היה רבה של מלבורן באוסטרליה. אחרי סיום מלחמת העולם השנייה התמנה לרב ראשי לאנגליה, בגיל 53. הוא הקים את ועידת רבני אירופה. כמו כן עזר ליהודי אירופה להשתקם אחרי מלחמת העולם השנייה.

ביום פרישתו מהרבנות קיבל תואר אבירות כאות הוקרה על עזרתו ליהודי בריטניה; הוא היה הרב הראשון שזכה בכך.
[ממוזער|ימין|הרבנים הראשיים [יצחק נסים ואיסר יהודה אונטרמן בחברת הרב ישראל ברודי, 1964]]

## קישורים חיצוניים
* 
* Yasha Beresiner Chief Rabbi Israel Brodie Man of Faith and a Freemason, 19 December 2011 ,InterCol London
* 

קטגוריה:רבנים ראשיים של בריטניה
קטגוריה:בריטים חברי הבונים החופשיים
קטגוריה:אבירים בריטים
קטגוריה:פעילים ציונים באוסטרליה
קטגוריה:רבנים אוסטרלים
קטגוריה:רבנים צבאיים בריטים
קטגוריה:בוגרי בית הספר ללימודי יהדות של לונדון
קטגוריה:בריטים שנולדו ב-1895
קטגוריה:בריטים שנפטרו ב-1979
RocketSnail

**משחקי רוקטסנייל** (באנגלית: **RocketSnail Games**) היא חברת משחקים בבעלותו של לאנס פריב (Lance Priebe), שפיתחה, בין היתר, את משחק הרשת "קלאב פינגווין", משחק שחברת וולט דיסני רכשה מאוחר יותר.

## משחקים קודמים
* Ballistic Biscuit - משחק דומה בשם "Hydro Hopper" זמין במשחק הרשת קלאב פינגווין.
* Experimental Penguins
* Penguin Chat
* Mancala Snail
* Word Crunch - משחק דמוי תפזורת, שכאשר מגלים מילה בלוח המשחק, האותיות שמרכיבות אותה יוחלפו באותיות חדשות.
* Word Crunch Christmas - גרסת חג למשחק "**Word Crunch**".
* קלאב פינגווין - פותח בשיתוף פעולה עם החברה הקנדית "*New Horizon Interactive*", ונרכש מאוחר יותר בידי חברת וולט דיסני.

## משחקים נוכחיים
### Mech Mice
ב-15 במרץ 2011, החברה הודיעה על פיתוח המשחק הבא שלה, שנקרא "**Mech Mice**". המשחק מבוסס על סדרת הספרים "Hunter Brown" של Miller Brothers. גרסת הבטא של המשחק יצאה ב-9 ביולי 2013.

המשחק מבוסס על טכנולוגיית המולטימדיה "**Unity Web Player**" (שמאופיינת בגרפיקת תלת-ממד), מה שיאפשר לפתח את המשחק גם למכשירי אייפון, אייפד, אנדרואיד, Wii, Xbox 360, ואולי גם לקונסולות PSP.

### Box Critters
משחק חדש שהחברה מפתחת הדומה לקלאב פינגווין המשחק הוכרז ב-15 באפריל 2017 המשחק עדיין בפיתוח אך ניתן להרשם מראש ולשמור שם משתמש.

## קישורים חיצוניים
* 

## הערות שוליים

קטגוריה:חברות משחקי וידאו
יוסף צבי הרץ

250px|ממוזער|יוסף צבי הרץ, 1913
הרב **יוסף צבי הרץ** (באנגלית: **Joseph Herman Hertz**; 25 בספטמבר 1872, הונגריה - 1 בינואר 1946) היה הרב הראשי של בריטניה מ-1913 עד מותו בשנת 1946, וחוקר תנ"ך.

## קורות חייו
הרץ נולד בהונגריה ב-25 בספטמבר 1872, וב-1884 היגר לניו יורק. הוא למד במכללת ניו יורק, אוניברסיטת קולומביה ובבית המדרש לרבנים באמריקה, שהוא היה הבוגר הראשון שלו, ב-1894.

אחרי שנים מעטות כרב בית כנסת בסירקיוז, עבר בשנת 1898 לדרום אפריקה, לכהן כרב בעיר יוהנסבורג שזה עתה הוקמה. לאחר שגורש מטרנסוואל בגלל תמיכתו בבריטים במלחמת הבורים, הוא חזר לעיר בעקבות הניצחון הבריטי ונשאר בה עד 1911. במשך כמה שנים שימש גם כמרצה לפילוסופיה בקולג' שיהפוך אחר כך לאוניברסיטת פרטוריה.

אחרי שעזב את דרום אפריקה חזר לניו יורק עד שנת 1913, שבה התמנה לרב הראשי של בריטניה. היה נשיא בית הספר למדעי יהדות ורב בית הכנסת הגדול בלונדון.

פעל לקידום התנועה הציונית בבריטניה, והיה בין הגורמים שסייעו להשגת הצהרת בלפור. כשהוקמה האוניברסיטה העברית בירושלים מונה לחבר בחבר הנאמנים שלה ויו"ר הגוף המנהל של המכון למדעי היהדות באוניברסיטה.

במהלך כהונתו כרב ראשי, הוא נהג בתקיפות ולא היסס להיכנס לעימותים, בין השאר כנגד מגמות של רפורמה ביהדות. הוא תקף בחריפות גילויי אנטישמיות ברחבי העולם, כולל גינוי לאנטישמיות ואפליית יהודים ברוסיה, בנוכחות השגריר הרוסי.

הרב הרץ הנהיג את ההתנגדות ליוזמת רפורמת לוח השנה שנדונה בחבר הלאומים. על פי הרפורמה הייתה אמורה השנה לכלול 52 שבועות ועוד יום שאינו במניין ימי השבוע כך שלכל תאריך יהיה יום קבוע שאינו משתנה משנה לשנה. הרץ יזם שיתופי פעולה עם מנהיגים נוצריים כדי לסכל כוונה זו, יוזמה שעלתה שוב בשנת 1963.

על שמו נקראים רחובות בשכונת רמות בירושלים ובשכונת תל גנים ברמת גן.

## כתביו
הרב הרץ כתב הרבה נגד ביקורת המקרא, וניסה להוכיח את מקורה האלוהי של התורה. הוא ביטא עמדה זו בפירושו לתורה (באנגלית) שהשפיע על האורתודוקסים והקונסרבטיבים בבריטניה וארצות הברית.

מלבד פירושיו לתורה ולסידור התפילה, הוציא ספרים נוספים:
***Affirmations of Judaism** - אסופת דרשות שזכתה להצלחה ולהמשך בשלושה כרכים נוספים של נאומים דרשות ומחקרים.
***A Book of Jewish Thoughts** (1917) - תרגומים למבחר מההגות היהודית לאורך הדורות, שזכתה להצלחה רבה: 25 מהדורות ותרגומים לשפות רבות.
***The Battle for the Sabbath at Geneva** - תיאור מאבקו נגד הרפורמה בלוח השנה.


## קישורים חיצוניים

* 
* 
* 

## הערות שוליים

קטגוריה:מעוטרי מסדר עמיתי הכבוד
קטגוריה:רבנים ראשיים של בריטניה
קטגוריה:פילוסופים יהודים דרום אפריקאים
קטגוריה:בריטים שנולדו ב-1872
קטגוריה:בריטים שנפטרו ב-1946